b'\n_START_ARTICLE_\nSmaug\n_START_PARAGRAPH_\nSmaug on lohik\xc3\xa4\xc3\xa4rme ja antagonisti J. R. R. Tolkienin fantasiakirjassa Hobitti eli sinne ja takaisin. Talouslehti Forbes valitsi Smaugin vuonna 2012 maailman rikkaimmaksi fiktiiviseksi hahmoksi. Omaisuutta oli kertynyt noin 62 miljardia Yhdysvaltain dollaria. Smaugin mukaan on nimetty etel\xc3\xa4isess\xc3\xa4 Afrikassa el\xc3\xa4v\xc3\xa4 piikikk\xc3\xa4iden liskojen suku, Planois smaug -niminen \xc3\xb6t\xc3\xb6kk\xc3\xa4laji ja Tetramorium smaug -niminen pistinmuurahainen.\n_START_SECTION_\nHistoria\n_START_PARAGRAPH_\nSmaug Kultainen on ovela, kullanpunainen lohik\xc3\xa4\xc3\xa4rme. Bilbo Reppuli, Gandalf Harmaa ja Thorin Tammikilven johtamat kolmetoista k\xc3\xa4\xc3\xa4pi\xc3\xb6t\xc3\xa4 l\xc3\xa4htev\xc3\xa4t hakemaan Smaugilta takaisin k\xc3\xa4\xc3\xa4pi\xc3\xb6iden tarumaista aarretta, jonka se on kauan sitten ry\xc3\xb6st\xc3\xa4nyt. Tolkien kertoo Smaugin olevan suuri ja suomujen peitt\xc3\xa4m\xc3\xa4 lukuun ottamatta sen pehme\xc3\xa4\xc3\xa4 vatsaa, johon oli tarttunut k\xc3\xa4\xc3\xa4pi\xc3\xb6kuninkaiden jalokivi\xc3\xa4 vuosikausien aarrekasan p\xc3\xa4\xc3\xa4ll\xc3\xa4 makoilun tuloksena. Smaug asuu Yksin\xc3\xa4isell\xc3\xa4 vuorella. Kun k\xc3\xa4\xc3\xa4pi\xc3\xb6iden retken vorona toimiva Bilbo l\xc3\xa4htee vakoilemaan Yksin\xc3\xa4isen vuoren saleja h\xc3\xa4n tapaa Smaugin, joka Bilbon yllytt\xc3\xa4m\xc3\xa4n\xc3\xa4 kehuskelee jalokivipeitteisell\xc3\xa4 vatsallaan. Silloin tarkkaavainen hobitti huomaa rinnan vasemmalle puolelle j\xc3\xa4\xc3\xa4neen tyhj\xc3\xa4n kohdan. Bilbo kertoo matkatovereilleen t\xc3\xa4st\xc3\xa4 hy\xc3\xb6dyllisest\xc3\xa4 havainnostaan, jolloin vuorella asuva rastas kuulee kertomuksen ja rient\xc3\xa4\xc3\xa4 heti kertomaan asiasta j\xc3\xa4rvikaupunki Esgarothissa asuvalle Bardille, jonka esi-is\xc3\xa4 Girion oli Smaugin tuhoaman Laakson kaupungin kuningas. Laakson ruhtinailla oli kyky puhua rastaiden kanssa, joten my\xc3\xb6s Bard kykenee puhumaan rastaan kanssa. Smaug Kultainen hy\xc3\xb6kk\xc3\xa4\xc3\xa4 lopulta Esgarothiin. J\xc3\xa4rvikaupungin asukkaat yritt\xc3\xa4v\xc3\xa4t puolustaa kaupunkiaan, mutta lopulta palavassa kaupungissa on j\xc3\xa4ljell\xc3\xa4 taistelemassa en\xc3\xa4\xc3\xa4 Bard. Taistelussa Smaug saa surmansa Bardin ampumasta Mustasta nuolesta. Kuolleen Smaugin ruumis uppoaa syv\xc3\xa4lle Pitk\xc3\xa4j\xc3\xa4rven vesiin.\n_START_SECTION_\nThe Hobbit (1966)\n_START_PARAGRAPH_\nSmaug esiintyi elokuvissa ensimm\xc3\xa4isen kerran vuonna 1966 julkaistussa Gene Deitchin ohjaamassa noin kahdentoista minuutin mittaisessa lyhytanimaatiossa The Hobbit. Siin\xc3\xa4 Smaugista k\xc3\xa4ytet\xc3\xa4\xc3\xa4n nime\xc3\xa4 Slag ja sill\xc3\xa4 on muutenkin vain hyvin v\xc3\xa4h\xc3\xa4n tekemist\xc3\xa4 Hobitti-kirjan kanssa.\n_START_SECTION_\nThe Hobbit (1977)\n_START_PARAGRAPH_\nVuonna 1977 julkaistussa animaatioelokuvassa The Hobbit Smaugin \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimii Richard Boone. Animaatiossa Smaug kuvataan muuten melko samalla tavalla kuin Tolkienin kirjoissa, mutta Smaugin p\xc3\xa4\xc3\xa4ss\xc3\xa4 on lohik\xc3\xa4\xc3\xa4rmeisiin yleens\xc3\xa4 yhdistett\xc3\xa4vien liskomaisten piirteiden sijaan kissan kaltaisia piirteit\xc3\xa4.\n_START_SECTION_\nHobitti-elokuvatrilogia\n_START_PARAGRAPH_\nPeter Jacksonin ohjaamassa Hobitti-elokuvatrilogiassa Smaugin liikkeet ja \xc3\xa4\xc3\xa4nen tekee Benedict Cumberbatch._NEWLINE_Ensimm\xc3\xa4isess\xc3\xa4 elokuvassa Odottamaton matka Smaug n\xc3\xa4htiin vain vilaukselta elokuvan alussa ja lopussa, mutta h\xc3\xa4net mainittiin muutamaan otteeseen. Smaug n\xc3\xa4htiin ensi kertaa kokonaan toisessa elokuvassa Smaugin autioittama maa. Siin\xc3\xa4 Smaugia kuvaillaan suureksi punasuomuiseksi j\xc3\xa4ttil\xc3\xa4islohik\xc3\xa4\xc3\xa4rmeeksi, jolla oli pitk\xc3\xa4 k\xc3\xa4\xc3\xa4rmem\xc3\xa4inen kaula, suuri pitk\xc3\xa4 liskomainen h\xc3\xa4nt\xc3\xa4 sek\xc3\xa4 nelj\xc3\xa4 raajaa (kaksi takajalkaa sek\xc3\xa4 kaksi etujalkaa, joissa on my\xc3\xb6s suuret siivet). Smaug erosi elokuvassa kovasti kirjaversiostaan, jossa h\xc3\xa4nell\xc3\xa4 oli kuusi raajaa (nelj\xc3\xa4 jalkaa ja siivet). Lis\xc3\xa4ksi elokuvassa Smaugin silm\xc3\xa4t ja kaulan suomut hohtavat aina, kun h\xc3\xa4n valmistautuu sy\xc3\xb6ksem\xc3\xa4\xc3\xa4n tulta. Elokuvissa Smaug on my\xc3\xb6s huomattavasti suurempi kuin Tolkien kirjassa._NEWLINE_Elokuvissa Smaug lohik\xc3\xa4\xc3\xa4rme vaikutti my\xc3\xb6s olevan tietoinen siit\xc3\xa4, mik\xc3\xa4 Bilbon kantama taikasormus todella oli. H\xc3\xa4n joutuu Bilbon lis\xc3\xa4ksi kohtaamisiin my\xc3\xb6s Thorin Tammikilven ja muiden k\xc3\xa4\xc3\xa4pi\xc3\xb6iden kanssa. He yrittiv\xc3\xa4t hukuttaa Smaugin sulaan kultaan, mutta ep\xc3\xa4onnistuivat, ja Smaug p\xc3\xa4\xc3\xa4tti l\xc3\xa4hte\xc3\xa4 tuhoamaan Esgarothin kostoksi siit\xc3\xa4, ett\xc3\xa4 kaupungin asukkaat olivat auttaneet retkikuntaa. Mustat nuolet olivat ainoita aseita, jotka voisivat l\xc3\xa4p\xc3\xa4ist\xc3\xa4 Smaugin panssarin. Laakson kaupungin kuningas Girion oli yritt\xc3\xa4nyt kauan sitten surmata Smaugin niiden avulla, mutta h\xc3\xa4n onnistui vain irrottamaan yhden suomuista. Mustista nuolista viimeinen oli yh\xc3\xa4 Girionin j\xc3\xa4lkeisen, Bardin, hallussa. Smaugin her\xc3\xa4tty\xc3\xa4 Bard yritti valmistautua t\xc3\xa4m\xc3\xa4n tuloon viem\xc3\xa4ll\xc3\xa4 nuolen Esgarothin torniin pystytettyyn jouseen. Kaupungin Is\xc3\xa4nt\xc3\xa4, joka piti Bardia uhkana vallalleen, m\xc3\xa4\xc3\xa4r\xc3\xa4si h\xc3\xa4net pid\xc3\xa4tett\xc3\xa4v\xc3\xa4ksi. Bard ehti ennen kiinni j\xc3\xa4\xc3\xa4mist\xc3\xa4\xc3\xa4n antaa nuolen pojalleen Bainille. Smaugin hy\xc3\xb6k\xc3\xa4tty\xc3\xa4 Esgarothiin Bard pakeni vankilasta ja ampui Smaugia aluksi jousellaan. Kun Bain antoi Mustan nuolen Bardille, h\xc3\xa4n ampui nuolen Bainin avustuksella Smaugin rinnassa olevaan paljaaseen kohtaan surmaten Smaugin.'